
NATURA SINODICITĂTU 

Pr. Prof. D. Stăniloae 

Nu se poate vorbi de natura sinodicităţii Bisericii fără a se vorbi de 
bazele acestei sinodicităţi. 

1. Una dintre aceste baze este umanitatea ca întreg identic după 
fiinţă, dar divers in persoanele care îl constituie. Noi, oamenii, sîntem 
una după fiinţa noastră umană, dar deosebiţi ca persoane. Comunicăm 
în chip firesc şi necesar, dar ne alegem partenerii de comunicare şi 
obiectul ei nu se confundă. Fiecare din noi reprezentăm fiinţa umană 
întreagă şi totuşi nici unul nu putem trăi singur, în afară de orice 
comunicare. 

Dumnezeu însuşi a spus la creaţie : «Nu este bine să fie omul singur. 
Să-i facem ajutor asemenea lui » (Fac. II, 18). Aceasta e egal cu : «Nu 
se poate să fie omul singur». O singurătate temporală echivalează cu 
pieirea în scurtă vreme a speciei umane. O singurătate eternă este o 
enormă şi insuportabilă plictiseală şi sărăcie spirituală. Nu-1 poate scoate 
pe om din singurătatea lui lumea animală, cu atît mai puţin cea mine- 
rală. El are nevoie de persoane asemenea lui, de aceeaşi fiinţă cu el, 
capabile de cuvînt. Are nevoie de astfel de' persoane atît de mult, încît 
— teologic vorbind — după ce a făcut Dumnezeu femeia, vorbeşte de 
om alternativ la plural şi la singular, ceea ce înseamnă că numai îm- 
preună cu alţii omul este om întreg sau poate dezvolta posibilităţile sale 
de om : «Şi a făcut Dumnezeu pe om ; după chipul lui Dumnezeu i-a 
făcut pe ei» (Fac. I, 27), binecuvîntîndu-i să se înmulţească, pentru ca 
nici prima pereche să nu rămînă singură (Fac. I, 28). 

Omul e,ste fiinţă dialogică. Aceasta înseamnă că trebuie să comu- 
nice altora gîndurile sale, simţirile sale, să apeleze la ajutorul lor şi să 
primească de la ceilalţi gîndurile, simţirile şi ajutorul lor. Iar aceasta 
înseamnă că sînt capabili să se înţeleagă, că gîndirea şi simţirea lor 
sînt umane. Dar gîndirea şi-o îmbogăţesc şi simţirea şi-o realizează în- 
treagă numai împreună ; că îşi produc simţirile şi relaţia între ei. Nu 
mai vorbim de trebuinţa colaborării pentru a descoperi împreună legile 
naturii şi a prelucra disponibilităţile ei spre folosul comun. Dacă ani- 
malele nu sînt fiinţe dialogice şi de aceea nici cuvîntătoare, deci nu ies 
din singurătatea lor decît pentru a se înmulţi spre folosul omului, omul 
este în însăşi esenţa lui o /fiinţă dialogică, nescufundată în singurătate, 
imprimată de caracterul comuniunii. 

Prin dialog oamenii sînt legaţi şi totuşi liberi. Nici unul nu poate 
dispune de celălalt în această legătură, decît prin abuz, care e refuzat 

de celălalt lăuntric şi pînă la urmă şi exterior. Dar ei dispun împreună 
de modul folosirii legăturii lor. Şi faptul acesta îl fereşte pe fiecare de 
a se depărta prea tare de ceea ce e potrivit firii umane. 

E o temă de adîncit faptul paradoxal că omul individual este uma- 
nul întreg şi în acelaşi timp că luat singur de sine este profund singur 
şi că nu poate suporta singurătatea, că singurătatea este nefirească, 
contrară firii lui. Fiecare om reprezintă umanul întreg, dar în acelaşi 
timp numai în comunicare mai mult decît voluntară cu ceilalţi. Teologii 
ruşi, începînd cu V. Lossky, au văzut în necesitatea şi în satisfacerea 
cît mai deplină a comunicării cu ceilalţi caracterul de persoană al omu- 
lui. Cînd omul slăbeşte comunicarea cu ceilalţi cade la starea de indi- 
vid, spune el. Dar e de observat că omul nu poate realiza niciodată 
complet starea de individ, fie prin singurătate totală, fie prin manipu- 
larea celorlalţi, chiar prin cuvînt, ca mijloace ale satisfacerii interese- 
lor sale, care e şi ea, pînă la urmă, un fel de desingurătate. într-un chip 
bun sau rău el este fără să vrea în relaţie cu ceilalţi, deci într-o depen- 
denţă de ei şi într-o comunicare cu ei. Desigur, firea sinodicităţii umane 
_jî-ar satisface deplin cînd oamenii n-ar căuta să slăbească şi să desfi- 
gureze comunicarea între ei, ci ar folosi-o spre buna lor înţelegere în 
libertate. 

2. Din punct de vedere teologic, natura sinodicităţii umane în sens 
larg îşi are, la rîndul ei, baza în faptul că omul e făcut după chipul şi 
asemănarea lui Dumnezeu. O spune aceasta Dumnezeu însuşi. Căci îna- 
inte de a face pe om, zice : «Să facem pe om după chipul Nostru» (Fac. 
I, 26). Deci se numeşte pe Sine la plural şi totuşi se dă ca model al 
chipului uman la singular. Iar după ce a făcut pe Eva ca ajutor lui Adam, 
se spune că «după chipul şi asemănarea lui Dumnezeu i-a făcut pe ei». 
Deci chipul e unul, dar oamenii făcuţi sînt doi şi, implicit, mai mulţi, 
însuşi Dumnezeu este, deci, o unitate de fiinţă într-o Treime de per- 
soane şi aşa sînt făcuţi şi oamenii. Sfîntul Grigorie de Nisa a spus că 
«nu într-o parte a naturii se află chipul, nici într-un membru al ei se 
găseşte harul, ci natura în totalitatea ei este chipul lui Dumnezeu» '. 
Chipul se activează în concret în relaţiile între persoanele umane. Iar 
teologul rus Ciprian Kern, comentînd pe Sfîntul Grigorie Palama, spune : 
«în alt înţeles, asemănarea cu Dumnezeu nu e numai chipul unei per- 
soane din Sfînta Treime, ci al întregii Treimi de viaţă făcătoare. Omul 
credincios reflectă astfel în sine, în structura şi viaţa sa spirituală, viaţa 
intertreimică a dumnezeirii. Aceasta au învăţat-o Sfîntul Grigorie de 
Nisa, Sfîntul Chirii din Alexandria, Fericitul Teodoret, Vasile de Seleu- 
cia, Atanasie Sinaitul, Ioan Damaschin, Fotie» 2 . 

3. S-ar putea spune că această sinodicitate naturală, sau creaţională 
se manifestă pe o rază mai restrînsă în familie şi, pe plan mai larg, în 
fiecare naţiune. în familie există o unitate şi în acelaşi timp o necon- 
fundare a persoanelor, o afirmare a unităţii lor în libertate. Nu o silă 
externă face pe membrii unei familii să se menţină într-o unitate, ci o 

1. P.G., 44, 185 c. 

2. Antologia Sf. Crigorii Palami (rus.), Paris, Ymca Press, 1969, p. 355. 

pornire interioară, ca şi faptul că au, pe lingă anumite interese comune,' 
un mod de a fi comun. Există un duh al .fiecărei familii. Dar familia nu 
se poate închide în ea însăşi. Ea are nevoie de alte familii. Sinodicitatea 
aspiră la realizarea ei pe planul universal uman. 

Pe lîngă toate divergenţele de concepţii între membrii. acesteia', totuşi 
ei au ceva comun care-i ţine într-o unitate. E limba comună în primul 
rînd, iar limba comună s-a format dintr-o îndelungată vieţuire comună, 
pe un teritoriu comun, într-o istorie comună ,• şi conţinutul ei de înţe- 
lesuri, cu toate că e identic cu conţinutul general uman, dă acestui 
conţinut nuanţe de simţire şi de înţelegere proprii. Aceasta face ca nea- 
murile să reprezinte şi ele împreună o anumită sinodicitate naturală. 

Păcatul a făcut ca realizarea unităţii armonioase a umanităţii în 
diversitatea de persoane să fie împiedicată, sau ca diversitatea să fie 
folosită ca pricină de neînţelegeri şi de luptă între ele. 

Păcatul a făcut şi face ca atît unitatea umanităţii, cit şi diversitatea 
de persoane şi de neamuri să fie folosite ca pricini de abuzuri, prin 
accentuarea unilaterală a uneia sau alteia. 

Sinodicitatea este echilibrul sănătos între unitate şi diversitate, sau 
menţinerea şi manifestarea diversului în cadrul unităţii, fără slăbirea 
unităţii, şi fără ameninţarea diversităţii. 

4. Sinodicitatea în acest sens e realizată în Hristos şi în Biserică, ca 
adunare a tuturor în Hristos. 

In Hristos nu se anulează ordinea creaţiei, sau faptul unităţii uma- 
nului în diversitatea persoanelor. Despre faptul că persoanele indivi- 
duale unite în Hristos nu sînt destinate să se confunde într-o masă uni- 
formă, ci dimpotrivă sînt chemate să-şi dezvolte la maximum caracte- 
rele lor proprii, ne vorbeşte întreaga învăţătură a Sfîntului Apostol 
Pavel despre felurimea darurilor ce se primesc în Hristos după feluri- 
mea însuşirilor lor naturale (Rom. XII, 5). 

în Biserică, ca în trupul lui Hristos extins în chip tainic, deşi nu se 
anulează diversitatea naturală a persoanelor şi a naţiunilor, se resta- 
bileşte şi se dezvoltă unitatea de gîndire a umanităţii celei una, ridi- 
cîndu-se din starea contradictorie la care păcatul a dus această diver- 
sitate, în Biserică se realizează în planul gîndirii o unitate asemenea 
unităţii dintre mădularele unui trup sănătos, în care mădularele nu se 
luptă între ele şi fiecare îşi poate împlini deplin funcţia sa spre sănă- 
tatea întregului trup. 

Această unitate se realizează datorită lucrării aceluiaşi Duh al lui 
Hristos. «Darurile sînt felurite, dar Duhul este acelaşi», spune Sfîntul 
Apostol Pavel (I Cor. XII, 4). Iar aceasta «ca să nu fie neunire în trup, 
ci mădularele să îngrijească deopotrivă unele de altele» (I Cor. XII, 25). 

Sfinţii Părinţi au înfăţişat pe larg această unitate într-o diversitate 
simfonică a Bisericii. Sfîntul Grigorie de Nisa, opunînd dezbinării sau 
diversităţii contradictorii produsă la turnul Balbel, sau prin păcat, uni- 
tatea în diversitatea simfonică, restabilită şi degăvîrşită în Biserică prin 

pogorîrea Sfîntului Duh, zice : «Căci trebuia ca cei ce au rupt conglă- 
suirea (ttjv 6[io<pa>vt'av) la clădirea turnului, să vină iarăşi la conglăsuire 
odată cu zidirea duhovnicească a Bisericii» 3 . 

Sfîntul Grigorie de Nazianz opune, la fel, dezbinării produsă prin 
păcat la turnul Babei, armonia la care ne ridică Sfîntul Duh. «Căci din 
acelaşi Duh unic, revărsîndu-se în mulţi aceeaşi înţelegere,' sînt chemaţi 
toţi într-o Unică armonie» (si? juav âpiiovîav auvâfemi) 4 . 

E vorba, deci, de naşterea unei gîndiri comune în cei ce sînt aduşi 
la aceeaşi credinţă prin sălăşluirea aceluiaşi Duh în Hristos. Acest eve- 
niment s-a produs odată cu naşterea Bisericii. S-ar putea spune că toc- 
mai prin aceasta ia fiinţă Biserica : prin naşterea unei gîndiri comune 
unitare între cei ce vin la credinţă şi între Apostoli, datorită faptului 
că această gîndire comună înseamnă totodată o trăire comună în aceeaşi 
realitate a vieţii dumnezeieşti a lui Hristos. 

Cel ce face din credincioşii în Hristos un singur trup duhovnicesc 
între ei şi cu Hristos, deşi sînt menţinuţi în darurile lor naturale deo- 
sebite şi sînt întăriţi în ele prin darurile dumnezeieşti, mai presus de 
fire, este Duhul Sfînt, căci Duhul Sfînt este aducătorul în ei al vieţii 
dumnezeieşti din umanitatea lui Hristos. Duhul Sfînt îi leagă pe cre- 
dincioşi cu darurile lor deosebite sau cu modurile deosebite de a trăi 
şi pune în lucrare aceeaşi viaţă dumnezeiască a lui Hristos. El îi uneşte 
pe credincioşi întreolaltă, căci El e purtătorul vieţii lor comune primite 
din Dumnezeu şi El îi face să i se deschidă ei fiecare după capacitatea 
şi modul lui personal. El creează în fiecare, odată cu aceasta, conştiinţa 
apartenenţei la ceilalţi, a apartenenţei la acelaşi Hristos, deci a aparte- 
nenţei la Biserică, deci conştiinţa că sînt purtătorii aceluiaşi Duh. Duhul 
Sfînt imprimă în fiecare aceeaşi viaţă dumnezeiască a lui Hristos, după 
modul lui propriu, dar odată cu aceasta şi sentimentul că darul lui sau 
modul lui de a primi şi activa viaţa dumnezeiască are nevoie de daru- 
rile celorlalţi, sau de modurile de a primi şi activa această viaţă de 
către ceilalţi, dar şi că darul lui e de folos celorlalţi, sau e pentru ei. 
Duhul eliberează de păcatul separării şi contradicţiei şi întăreşte por- 
nirea de comunicare între toţi cei ce cred, pentru că în calitatea Lui de 
Dumnezeu e pentru toţi, sau aduce viaţa dumnezeiască cea care se re- 
varsă în toţi, pentru a uni pe toţi. Duhul face din toţi întregul duhovni- 
cesc organic, sau simfonic al Bisericii (6Xov) întărind o pornire naturală 
pusă în toţi de Dumnezeul tuturor prin creaţie. 

Sfîntul Maxim Mărturisitorul spune că în Hristos se restabileşte 
unirea dintre noi şi Dumnezeu, unire care s-a pierdut prin păcat. Prin 
pîrga umanităţii luată din noi, Hristos «ne-a învrednicit să fim una şi 
aceeaşi cu Sine după omenitatea Sa, precum am fost rînduiţi dinainte 
de veacuri să fim în El mădulare ale trupului Lui». «Căci tuturor le e 
vădit că taina săvîrşită în Hristos la sfîrşitul veacului este în chip neîn- 
doielnic dovada şi împlinirea celei puse la începutul veacului în pro- 
topărinte» 5 . 



3. In S. Stephanum, P.G., 46, 705. 

4. In Pentecostem, Hom. XVI ; P.G., 36, 448. 

5. Ambigua, P.G., 91, col. 1097. 

Ca şi cei doi Grigorie (de Nisa şi de Nazianz), aşa afirmă şi Sfîntul 
Ioan Gură de Aur, anume că precum la turnul Babei limbile au stricat 
armonia existentă, aşa la Cincizecime tot limbile «au unit ecumena şi 
au adus la aceeaşi gîndire cele dezbinate». Duhul revărsînd iubirea şi 
aceeaşi lumină adevărată — căci nu e decît una şi aceeaşi lumină — «a 
pus temelia şi pe ea au ridicat zidirea» (Biserica) 8 . 

Sfîntul Ioan Gură de Aur adînceşte paradoxul că mădularele între- 
gului nu sînt numai deosebite între ele, ci au şi ceva comun care le 
leagă, aşa cum e cazul şi cu mădularele trupului. Trupul se caracteri-. 
zează tocmai prin'unitatea ce există între mădulare deosebite. Dacă n-ar 
fi mădulare deosebite, n-ar fi trup. Căci uniformitatea nu. constituie un 
trup. Dar, pe de altă parte, dacă mădularele ar fi numai deosebite, n-ar 
putea forma o unitate ,• deci, iarăşi n-ar constitui un trup. Unitatea trupu- 
lui care rezultă din armonia lor e aşa de mare că ea dă o egalitate de 
cinste tuturor mădularelor, căci în fiecare se reflectă trupul întreg cu 
specificul lui. 

Dar, după ce a semnalat simplu paradoxul, Sfîntul Ioan Gură de Aur 
aduce şi explicaţia : «Egalitatea în cinstire a mădularelor se datoreşte 
faptului că ele fac un lucru comun, faptului că cele mici iau parte la 
îndeplinirea lucrurilor mari împreună cu cele mari, faptului că valoarea 
unitară a lucrului comun înfăptuit se răspîndeşte ca un nimb peste toate 
mădularele care au luat parte la împlinirea lui» '. 

Aceasta înseamnă că unitatea organismului se vede în fiecare mădu- 
lar şi se susţine prin toate. 

Formulînd mai precis paradoxul unităţii trupului şi al deosebirii mă- 
dularelor, Sfîntul Ioan Gură de Aur zice : «Căci fiecare din mădularele 
noastre are şi o lucrare proprie şi una comună. Şi, de asemenea, este 
în ele şi o frumuseţe proprie fiecăruia şi una comună». 

Aceasta înseamnă că întregul lucrează în toate şi prin aceasta toate 
fac o lucrare comună. Dar întregul lucrînd în toate sau toate împlinind 
o lucrare comună, această lucrare comună nu le desfiinţează în ceea ce 
au deosebit şi astfel lucrarea comună are o complexitate, o bogăţie 
unică, reflectată în fiecare mădular, dîndu-i acestuia frumuseţea unică 
a întregului, dar această frumuseţe luînd forma proprie mădularului. 

Reţinem, deci, din prezentarea Bisericii făcută de Sfîntul Ioan Gură 
de Aur ca idee generală, prezenţa şi lucrarea întregului în fiecare mă- 
dular. Acest întreg (5Xov) este Biserica. Ea face ca fiecare mădular să-şi 
îndeplinească lucrarea proprie, dar în aşa fel ca ea să fie în acelaşi timp 
o lucrare făcută prin puterea ce i-o dă întregul, spre folosul întregului, 
adică să fie o lucrare a Bisericii pentru Biserică. Dar ceea ce dă Bise- 
ricii acest caracter de întreg este Duhul Sfînt, încît, în ultima analiză, 
Duhul este cel care, dînd darurile deosebite, face ca ele să fie ale Lui 
şi ale Bisericii ca întreg. 

Duhul fiind întreg în fiecare credincios, iar prin aceasta constituind 
forţa care-i ţine pe toţi legaţi, se poate spune că toţi sînt prezenţi în 

6. De Sanda Pentecoste, Hom. II ; P.G., 50, 467. . 

7. In Epist. 1 ad Cor., Hom. XXX ; P.G. 60, 253. 

EI, ca într-uri fel de «loc» spiritual şi dinamic, în care sînt adunaţi toţi, 
fără ca acest «loc» să-i confunde, ci unindu-i ca o punte aşezată viu şi 
mobil între toţi. Persoana Lui dumnezeiască cuprinde toate persoanele 
umane ale celor ce cred, sau e între toate, dîndu-le puterea să rămînă 
legate şi între ele şi să sporească împreună în înţelegerea lui Dumnezeu 
şi în dragostea dintre ele. 

Dreapta învăţătură despre sinodicitatea Bisericii, care îmbină para- 
doxal şi mai presus de înţelegere unitatea şi deosebirea persoanelor în 
ea, are ceva asemănător cu învăţătura despre unitatea de fiinţă şi deo- 
sebirea de persoane din Sfînta Treime sau despre unitatea de ipostas 
şi deosebirea de firi din Iisus Hristos. Toate trei învăţăturile se carac- 
terizează prin aceeaşi îmbinare a unor laturi opuse (coincidentia oppo- 
sitorum). îmbinarea aceasta desfăcînd-o pentru a lua una sau alta din 
cele două laturi, în mod simplist, din refuzul de a accepta taina acestei 
îmbinări, s-au născut toate ereziile. Ortodoxia se dovedeşte în toate 
cele trei învăţături ca îmbrăţişînd ambele aspecte opuse sau ambele 
forme ale realităţii, care par opuse. Ortodoxia echivalează astfel cu 
opusul unilateralităţii, născută totdeauna dintr-o înţelegere prea sim- 
plist raţională a realităţii. 

Aşa cum din tendinţa de a reduce îmbinarea paradoxală a unităţii 
de fiinţă şi a trinităţii de persoane în Sfînta Treime, fie la unitate, fie 
la trinitate, s-a născut erezia sabeliană sau triteistă, iar din tendinţa de 
a reduce îmbinarea paradoxală a unităţii de persoană şi a dualităţii de 
firi în Hristos, s-a născut erezia nestoriană şi cea monofizită, căzîndu-se 
atît în privinţa Treimii cît şi a lui Hristos într-o latură sau alta, pe cînd 
dreaptă credinţă Ie-a menţinut îmbinate pe amîndouă ; aşa au făcut con- 
fesiunile occidentale şi în privinţa Bisericii : catolicismul a ales unitatea 
cu păgubirea libertăţii persoanelor credincioase şi a valorificării lor pe 
toate planurile, iar protestantismul a ales libertatea sau diversitatea per- 
soanelor, cu păgubirea unităţii Bisericii. 

Cele două forme de creştinism occidental au ajuns la neînţelegerea 
tainei Bisericii, pornind de la întrebarea : poate fi menţinută unitatea 
de gîndire împreună cu libertatea unor persoane înzestrate cu daruri 
deosebite de înţelegere ? Voinţa de a rămîne în această unitate nu cere 
o renunţare la o gîndire personală multiplicată împreună cu numărul 
persoanelor ? Socotind că nu se pot împăca cele două, catolicismul a 
ales alternativa unităţii cu sacrificarea gîndirii personale, iar protestan- 
tismul a ales libertatea de gîndire personală cu sacrificarea unităţii 
Bisericii. 

Greşeala ambelor părţi, căzute într-o unilateralitate sau alta, soco- 
tind opusă celeilalte, provine din faptul mai adînc că n-au conceput ade- 
vărul dumnezeiesc ca o infinitate şi nici cunoaşterea lui ca o experienţă, 
ca o înaintare în experienţa acestei infirmităţi, în măsura progresului 
duhovnicesc, putînd contribui toţi la înţelegerea lui, în măsura acestei 
trăiri, fără să iasă nici unul din unitatea trăirii şi deci a cunoaşterii aces- 
tei infinităţi. Nu şi-au dat seama că înţelegerea persoanelor se află pe 
diferite trepte, dar toţi sînt conştienţi că se află în aceeaşi realitate 
infinită. . . 

Confesiunile occidentale au conceput adevărul despre Dumnezeu ca 
fiind cunoscut în, chip raţional de la distantă şi avînd să fie formulat 
pe baza unor speculaţii logice cit mai corecte, cît mai consecvente şi 
mai sistematizate. Dar, întrucît premisele de la care pornesc aceste spe- 
culaţii pot fi variate, învăţăturile despre Dumnezeu pot fi şi ele variate. 
Şi atunci se pune chestiunea de a impune una din aceste gîndiri', în 
general opuse, sau de a lăsa tuturor putinţa să se afirme. Catolicismul 
a ales prima parte a alternativei, protestantismul pe a doua. 

Socotim că ar fi de mare importanţă şi folos pentru restabilirea uni- 
tăţii creştine, ca un viitor sinod să formuleze — după o gîndire adîncită 
la care s-ar putea angaja cît mai mult forţele gîndirii ortodoxe şi chiar 
foruri ca Consiliul Ecumenic al Bisericilor — mai precis această dreaptă 
sau larg-cuprinzătoare învăţătură despre Biserică, pentru a ajuta cele- 
lalte formaţiuni creştine să iasă din unilateralitatea lor îngust-simplifi- 
catoare a înţelegerii Bisericii şi să adopte înţelesul Bisericii ca îmbinînd 
în mod paradoxal unitatea şi diversitatea, fără păgubirea nici uneia din 
aceste laturi, adică înţelesul Bisericii ca sinodicitate adevărată. Pregă- 
tirea aceasta teologică a înţelegerii sinodicităţii Bisericii ar avea să 
arate cum cunoaşterea diferiţilor membri ai Bisericii se înscriu în mod 
liber ca nişte trepte în unitatea aceleiaşi scări care înaintează în infini- 
tatea aceleiaşi realităţi dumnezeieşti, sau ca nişte scufundări de scafan- 
drii în acelaşi ocean spiritual, dar la nivele diferite, prin puncte dife- 
rite, însă toţi cu conştiinţa că se află în acelaşi ocean şi fiecare îşi poate 
comunica experienţa lui celorlalţi şi o poate primi pe a acelora, îmbo- 
găţind cunoştinţa comună a tuturor. 

5. Dar se pune întrebarea : în ce raport se află sinodalitatea episco- 
pală cu sinodicitatea Bisericii în sens larg ? (Am ales termenul «sinodi- 
citate» pentru caracterul general al Bisericii de îmbinare a unităţii cu 
diversitatea armonioasă, pentru a înlocui termenul «sobornicitate»). în 
ce măsură sinodalitatea episcopală poate fi o reprezentare a sinodici- 
tăţii Bisericii ? 

Unii teologi socotesc că e o slujire rezervată episcopilor şi preoţilor 
aceea de a săvîrşi Tainele şi de a păstra disciplina în Biserică, dar nu şi 
aceea de a învăţa şi chiar de a afla sensul autentic al unui adevăr cu- 
prins în Revelaţie. Astfel Homiakov spune : «Cunoaşterea adevărului 
[creştin] este strict despărţită de obligaţiile ierarhice, adică de adminis- 
trarea Tainelor şi de menţinerea disciplinei bisericeşti» 8 . 

Serghie Bulgakov meYge pe aceeaşi linie, declarînd că adevărul 
[creştin] se Intuieşte în supraconştientul comun al Bisericii, în care lu- 
crează prin excelenţă Duhul Sfînt ; după el, sinodului îi revine numai 
rolul de a proclama acest adevăr în definiţii dogmatice. 

Alţi teologi ortodocşi, ca de exemplu Andrutsos, recunoscînd pe de 
o parte că ierarhia e infailibilă în totalitatea ei, numai pentru că repre- 
zintă Biserica în întregime, aprobă pe de altă parte, următoarele propo- 
ziţii din Mărturisirea lui Dositei : «Dar învăţătura prin Duhul Sfînt nu 
luminează Biserica nemijlocit, ci prin Sfinţii Părinţi şi prin conducătorii 

8. La St. Zankow, Das orth. Chrislentum des Ostens, Berlin, 1938, p. 25, 

Bisericii catoiice (==■ întregi)» şi: «Prea Sfîntul Duh, lucrînd totdeauna 
prin Sfinţii Părinţi şi prin conducători, izbăveşte Biserica de orice rătă- 
cire» 9 . Iar Andrutsos însuşi adaugă : «Ierarhia reprezintă Biserica în 
sinoadele ecumenice nu din porunca credincioşilor, ci jure divino, po- 
trivit cu chemarea ei de la Dumnezeu, iar definind credinţa pe care tre- 
buie să o mărturisească în toată Biserica, îşi ia autoritatea sa de Ia 
Duhul Sfînt, care călăuzeşte Biserica după făgăduinţele nemincinoase 
ale Domnului» 10 . 

Poate că fiecare din aceste opinii are o parte de adevăr. Deci el s-ar 
afla undeva la mijloc. Nu se poate socoti că cunoaşterea adevărului nu 
are în Ortodoxie o anumită legătură cu slujba rugăciunii, care consti- 
tuie o parte esenţială a săvîrşirii Tainelor. Şi nici că păstrarea disci- 
plinii în Biserică, care e şi o sfătuire a credincioşilor, nu are o legătură 
cu slujirea învăţării. Apoi în toată societatea omenească în general, pe 
lingă libertatea şi valoarea fiecărei persoane, mai există şi o anumită 
lucrare pedagogică săvîrşită de cei mai maturi şi mai pregătiţi asupra 
celor mai tineri şi mai puţin pregătiţi. întrucît membrii ierarhiei se află 
mai mult timp în rugăciunea cultului Bisericii şi se pregătesc mai mult 
în cele ale învăţăturii Bisericii, nu li se poate contesta un anumit rol 
deosebit în împlinirea funcţiei pedagogice în Biserică, Se înţelege însă 
că aceasta trebuie făcută nu pentru stăpînire asupra celor pe care îi 
învaţă, ci cu conştiinţa că aceia sînt subiecte dotate cu libertate şi cu 
grija de a-i creşte la un nivel duhovnicesc pe cit se poate asemenea 
celui al lor şi la capacitatea de a folosi libertatea lor în modul cel mai 
folositor realizării lor adevărate ca oameni şi al mîntuirii lor. 

Pe de altă parte, nu trebuie uitat factorul duhovnicesc în viaţa Bise- 
ricii. Acesta are un mare rol în cunoaşterea adevărului şi în puterea 
de învăţare a altora. Şi există în Biserică foarte mulţi membrii cu o viaţă 
duhovnicească adeseori mai ridicată de a unora din membrii ierarhiei. 
Aceasta face ca cunoaşterea şi învăţarea adevărului de către membrii 
ierarhiei să fie condiţionată şi completată în general de Biserică, în care 
so dezvoltă o înţelegere vie şi aprofundată şi o răspîndire a adevărului. 

Ţinînd seama de toate acestea, se poate spune că ierarhia are un har 
deosebit şi — în baza lui — şi o poziţie deosebită în Biserică, şi aceasta 
<> îndreptăţeşte nu numai la săvîrşirea Tainelor şi la păstorirea credin- 
cioşilor, ci, în strînsă legătură cu acestea, acest har şi această poziţie 
formează temeiul şi pentru un rol deosebit în învăţarea adevărului, în 
păstrarea lui şi în formularea lui în sinoadele ecumenice. Dar aceste 
slujiri ea nu le poate împlini decît în strînsă unire cu comunitatea bise- 
ricească integrală. Ierarhii primesc harul deosebit de la Duhul Sfînt, dar 
şi în cadrul liturghiei, care nu se săvîrşeşte fără comunitatea credincio- 
şilor, ci în care, la rugăciunea ierarhilor hirotonisitori, se asociază şi 
rugăciunea credincioşilor. Aşa cum prefacerea darurilor în trupul şi 

9. Def. 18. 10. Dogmatica, trad. rom. de D. Stăniloae, Sibiu, 1930, p. 86. 

sîngele Domnului, deşi se săvîrşeşte prin invocarea Sfîntului Duh, făcută 
de preot, dar nu în izolare, ci în ambianta de rugăciune a comunităţii, 
la fel şi' hirotonia episcopului se face prin invocarea Duhului Sfînt de 
către ierarhii hirotonisitori, dar în ambianţa de rugăciune a unei comu- 
nităţi liturgice, care contribuie şi ea la pogorîrea harului arhieresc peste 
noul hirotonit. E un act care se săvîrşeşte în mijlocul comunităţii adu- 
nate la Sfînta liturghie, pentru săvîrşirea ei. Duhul Sfînt nu hirotoneşte 
pe cineva episcop în afara liturghiei, deci în afara comunităţii liturgice 
şi a rugăciunii ei. De aceea, chiar de la originea acestei calităţi şi slu- 
jiri a lui, episcopV' este «pars in toto», nu «pars pro toto». 

El îşi arată înainte de a fi hirotonit, credinţa sa, deci destoinicia sa 
de a împlini slujba de predare mai departe a învăţăturii primită de la 
Apostoli şi de a veghea la păstrarea ei, dar această mărturisire nu o 
face numai în faţa ierarhilor hirotonisitori, ci şi în faţa poporului cre- 
dincios. Se poate închipui deci şi cazul cînd un candidat la hirotonie, 
mărturisind o învăţătură greşită în vreun punct al credinţei, ca cineva 
dintre credincioşi să protesteze şi ceilalţi să i se asocieze şi astfel hiro- 
tonia să nu se mai facă (cum au protestat credincioşii în Constantinopol 
împotriva patriarhului Nestorie cînd nega în predici că Maica Domnului 
este Născătoare de Dumnezeu). Deci, el trebuie să dea o mărturisire care 
e în acelaşi timp cea primită de la Apostoli, dar şi cea care e păstrată 
de obştea credincioşilor adică e credinţa lor. Aceasta e valabilă şi pen- 
tru propovăduirea lui ca episcop hirotonit. 

Episcopul are, prin urmare, şi calitatea de a participa la sinodul epis- 
copilor pentru definirea unor puncte ale credinţei şi nu trebuie să pri- 
mească o delegaţie specială de la credincioşi pentru aceasta. Dar el 
reprezintă pliroma Bisericii sale în sinod şi în tot timpul, prin faptul că 
a fost hirotonit şi intronizat în cadrul liturghiei, săvîrşită cu contribuţia 
comunităţii în stare de rugăciune. 

Iar sinodul nu poate formula decît credinţa ce există în Biserică şi 
e mărturisită de ea, şi definiţiile lui trebuie să exprime credinţa Bisericii. 
Aceasta se arată prin faptul că Biserica nu le respinge, ci le recepţio- 
nează fie într-un mod tacit, fie prin acceptarea lor în cîntările şi rugă- 
ciunile cultului ei public. 

Biserica dă temeiul anterior şi pecetea posterioară definiţiilor sino- 
dale. Iar aceasta înseamnă că Ia formularea nouă a unui punct de cre- 
dinţă s-a ajuns prin conlucrarea întregii Biserici, că în cadrul ei s-a copt, 
prin experienţele ei spirituale şi prin reflecţia activă şi receptivă a cre- 
dincioşilor, o formulă ce are- să fie exprimată de sinod şi că această 
pregătire face Biserica să asimileze această formulă. 

Cu alte cuvinte Biserica pregăteşte sau se pregăteşte pentru hotărî- 
rile ce Ie va lua sinodul şi în cadrul ei se pregătesc şi episcopii ; şi tot 
ea va stabili dacă formula dată corespunde cu concluzia la care a ajuns 
în esenţă ea, prin experienţele şi reflecţia ei, prin gîndirea ei dinainte 

